RESOLUCIJA EVROPSKEGA PARLAMENTA (EU) 2019/1431

z dne 26. marca 2019

s pripombami, ki so del sklepa o razrešnici glede izvrševanja splošnega proračuna Evropske unije za proračunsko leto 2017, oddelek VIII – Evropski varuh človekovih pravic

EVROPSKI PARLAMENT,

— ob upoštevanju sklepa o razrešnici glede izvrševanja splošnega proračuna Evropske unije za proračunsko leto 2017, oddelek VIII – Evropski varuh človekovih pravic,

— ob upoštevanju člena 94 in Priloge IV Poslovnika,

— ob upoštevanju poročila Odbora za proračunski nadzor (A8-0099/2019),

A. ker želi organ za podelitev razrešnice med postopkom podelitve poudariti poseben pomen nadaljnje krepitve demokratične legitimnosti institucij Unije z izboljšanjem preglednosti in odgovornosti, izvajanjem koncepta oblikovanja proračuna glede na uspešnost in dobrega upravljanja človeških virov;

1. z zadovoljstvom ugotavlja, da Računsko sodišče ni ugotovilo hujših pomanjkljivosti v zvezi z revidiranimi področji, ki so se nanašala na človeške vire in javna naročila Evropskega varuha človekovih pravic (v nadaljnjem besedilu: varuh človekovih pravic);

2. pozdravlja dejstvo, da je Računsko sodišče na podlagi revizijskega dela sklenilo, da v skupnih plačilih za upravne odhodke varuha človekovih pravic za leto, ki se je končalo 31. decembra 2017, ni bilo pomembnih napak;

3. ugotavlja, da je proračun varuha človekovih pravic večinoma upravne narave in da se velik delež porabi za odhodke v zvezi z zaposlenimi, stavbami, pohištvom, opremo in raznimi tekočimi stroški; ugotavlja, da je leta 2017 znašal 10 905 441 EUR (10 658 951 EUR leta 2016);

4. pozdravlja, da se je varuh zavezal, da bo zagotovil, da se vsa razpoložljiva sredstva porabijo na način, usmerjen v doseganje rezultatov, in pozdravlja dejstvo, da upošteva rezultate več meritev in statistične podatke, ki vplivajo neposredno na delo urada; ugotavlja, da so bili v zvezi s ključnimi kazalniki uspešnosti, sprejetimi v okviru strategije „Do leta 2019“, sprejeti ukrepi za izboljšanje rezultatov s stalnimi pregledi, racionalizacijo postopkov in spremljanjem dela; vendar ugotavlja, da je ključni kazalnik uspešnosti za splošno skladnost dosegel le vrednost 85 % in ni izpolnil cilja 90 %; spodbuja varuha človekovih pravic, naj še naprej izboljšuje učinkovitost na tem področju;

5. ugotavlja, da je bilo od vseh sredstev 93,91 % porabljenih za prevzem obveznosti (95,40 % v letu 2016), 86,20 % pa za plačila (85,89 % v letu 2016), pri čemer je stopnja izvajanja sredstev znašala 93,9 % (95,40 % v letu 2016);

6. pozdravlja odločitev varuha človekovih pravic, da objavi svoja letna poročila o dejavnostih do 31. marca, da bi se tako optimiziral in pospešil postopek razrešnice;

7. ugotavlja, da je nižja stopnja izvrševanja proračuna v letu 2017 v veliki meri posledica premajhne porabe proračunske postavke za evropske šole; pozdravlja nova proračunska sredstva, ki so namenjena financiranju sheme za podporo uporabi javnega prometa za poti v različne kraje dela;

8. opozarja, da je bila zadnja revizija statuta varuha človekovih pravic izvedena leta 2008 (1); poudarja, da je Parlament večkrat pozval, naj se ta statut posodobi glede na nove razmere in izzive; zlasti poudarja, da je treba okrepiti pristojnosti varuha človekovih pravic v primerih, povezanih z dostopom do dokumentov Unije, nespoštovanjem sodb Sodišča Evropske unije, zaščito žvižgačev in nadlegovanjem (2);

9. poudarja vlogo, ki jo ima varuh za spodbujanje dobrega upravljanja, preglednosti in preprečevanja navzkrižij interesov v institucijah Unije; pozdravlja dejstvo, da je varuh zaključil štiri strateške preiskave, začel štiri nove in osem strateških pobud v letu 2017; priznava, da je to delo pomembno za spodbujanje institucij, organov, uradov in agencij Unije, da bi bile čim bolj odprte, etične in odzivne do državljanov;

10. pozdravlja usklajenost varuha človekovih pravic z medinstitucionalnim sporazumom o zmanjšanju osebja za 5 % med letoma 2013 in 2017 s skupnim prispevkom treh delovnih mest; vendar ugotavlja, da se je medtem število pogodbenih uslužbencev povečalo z 8 na 15 in število plačanih pripravnikov s pet na devet; je zaskrbljen, ker del tega povečanja izhaja iz potrebe po nadomestitvi splošnega zmanjšanja števila osebja in bi lahko bilo v škodo enakovredni delovni obremenitvi ter dolgoročnemu organizacijskemu razvoju institucije;

11. ugotavlja, da se je delež prejetih pritožb povečal za 20 %, s 1 839 leta 2016 na 2 216 leta 2017; ugotavlja, da je varuh začel 433 preiskav, ki so temeljile na pritožbi (245 v letu 2016) in jih zaključil 348 (291 leta 2016); ugotavlja, da je to povečanje med drugim posledica novih izvedbenih določb, v skladu s katerimi je več primerov, ki bi bili prej razvrščeni kot „ni razlogov za preiskavo“, zdaj zaključenih kot „preiskave, v katerih nepravilnosti niso bile ugotovljene“; poudarja, da se število pritožb, ki se posredujejo Evropskemu varuhu človekovih pravic, nenehno povečuje, zato je postala delovna obremenitev za njegov urad neznosna; zahteva povečanje njegovega proračuna, da se bo lahko spoprijel s to težavo;

12. ugotavlja, da je bilo leta 2017 skupno število obravnavanih novih pritožb 2 181, od teh jih je 751 sodilo v okvire mandata, v letu 2016 pa je bilo obravnavanih 1 880 pritožb, od katerih je v okvire mandata sodilo 711 pritožb; zato ugotavlja, da se je število pritožb, ki sodijo v okvire mandata, povečalo za 5,5 %;

13. pozdravlja, da se je povprečno obdobje za obravnavo pritožbe zmanjšalo s 86 dni v letu 2013 na 64 dni v letu 2017; pozdravlja tudi, da se je povprečni čas za obravnavo preiskav zmanjšal s 369 dni v letu 2013 na 266 dni v letu 2017;

14. pozdravlja stalna prizadevanja varuha človekovih pravic za izboljšanje učinkovitosti obravnavanja svojih primerov; v zvezi s tem z zadovoljstvom ugotavlja, da so vsi rezultati za ključni kazalnik uspešnosti za učinkovitost (ključni kazalnik uspešnosti 7) presegli zastavljene cilje; pozdravlja tudi izvajanje hitrega postopka za obravnavo pritožb v zvezi z dostopom do dokumentov;

15. pozdravlja nadaljevanje prizadevanj, da se zmanjšajo stroški prevajanja, povezani predvsem s pripravo publikacij; pozdravlja, da so se stroški prevajanja znižali za 11 %, in sicer z 293 000 EUR v letu 2016 na 263 000 EUR v letu 2017; je seznanjen s tem, da varuh človekovih pravic v svojem letnem poročilu o dejavnostih priznava, da je bil dosežen prag, pod katerega se bo v prihodnosti težko spustiti; zato poziva varuha človekovih pravic, naj premišljeno nadaljuje s prizadevanji za zmanjšanje stroškov prevajanja, ne da bi pri tem ogrozil dobro delovanje prevajanja in objavljanja;

16. ugotavlja, da so se uradi varuha v Strasbourgu preselili v nove prostore v stavbi HAV;

17. pozdravlja dosežke varuha glede komunikacijskih dejavnosti, namenjenih povečanju prepoznavnosti in medijskega vpliva, vključno s povečanjem dosega v družbenih medijih z 22 790 omembami na Twitterju ter povečanjem števila sledilcev za 16 % na 19 200; pozdravlja dejstvo, da je varuh človekovih pravic prenovil svojo spletno stran, da bi postala uporabniku prijaznejša, in da je zunanji izvajalec potrdil skladnost spletne strani s smernicami za dostopnost spletnih vsebin; poleg tega pozdravlja dejstvo, da je varuh človekovih pravic leta 2017 podelil prvo nagrado za dobro upravljanje, da bi priznal primere dobrega ravnanja v javni upravi in opozorila širšo javnost nanje;

18. pozdravlja strateške preiskave o dostopnosti spletišč in spletnih orodij Komisije; zahteva, da se ga obvešča o rezultatih preiskave in spodbuja varuha človekovih pravic, naj svoja končna priporočila posreduje drugim organom in institucijam Unije;

19. pozdravlja dejstvo, da so bila priporočila Računskega sodišča za izboljšanje sistema za spremljanje za pravočasno posodabljanje osebnega statusa zaposlenih, ki bi lahko vplival na izračun družinskih dodatkov, večinoma izvedena;

20. pozdravlja uravnoteženo zastopanost spolov na vodstveni ravni, saj je 50 % srednjih vodstvenih delavcev žensk, in na ravni administratorjev; spodbuja varuha človekovih pravic, naj s takšnim delovanjem nadaljuje; pozdravlja tudi sprejetje okvira politike človeških virov, ki obravnava uravnoteženo zastopanost spolov, zaposlovanje in vključevanje invalidov ter politiko raznolikosti; je seznanjen z udeležbo varuha človekovih pravic v delovni skupini Intercopec, ki se ukvarja z uravnoteženo zastopanostjo spolov v institucijah Unije;

21. ponovno opozarja, da se varuha spodbuja, naj si srednjeročno in dolgoročno prizadeva za geografsko uravnoteženost na vodstvenih položajih, ter zagotovi sorazmerno zastopanost vseh držav članic med uslužbenci;

22. pozdravlja prizadevanja varuha človekovih pravic za izboljšanje ravnovesja med službenim in zasebnim življenjem uslužbencev urada; ugotavlja, da je prožen delovni čas od leta 2017 postal privzeti delovni sistem, ki velja za vse osebje, vključno s pripravniki; ugotavlja tudi, da je v letu 2017 skupaj 58 od 83 aktivnih članov osebja izkoristilo možnost dela na daljavo; spodbuja varuha, naj si še naprej prizadeva za zgledno in inovativno vlogo v vseh kadrovskih zadevah ob upoštevanju njegove vloge pri vprašanjih, povezanih z etiko in delovnimi pogoji v institucijah Unije;

23. ugotavlja, da v letu 2017 v uradu varuha človekovih pravic ni bilo primerov nadlegovanja; pozdravlja sprejetje politike za preprečevanje in zaščito ter načrtovani program usposabljanja za vse osebje, vključno z vodji; pozdravlja tudi sprejetje priročnika o etiki in dobrem ravnanju za osebje varuha in notranjo listino o dobri praksi upravljanja; spodbuja varuha, naj tesno spremlja učinkovitost svoje politike, naj še naprej ozavešča o nadlegovanju na delovnem mestu ter sledi politiki ničelne tolerance glede nadlegovanja, in poziva urad varuha, naj poroča organu za podelitev razrešnice v svojem naslednjem letnem poročilu o dejavnostih;

24. z zadovoljstvom ugotavlja, da je bilo vprašanje pojava „vrtljivih vrat“ obravnavano v priročniku o etiki in dobrem ravnanju; poziva varuha človekovih pravic, naj zagotovi učinkovito izvajanje teh smernic, in ga poziva, naj organu za podelitev razrešnice o tem poroča v svojem naslednjem letnem poročilu o dejavnostih;

25. pozdravlja zaključek pritožbe Evropskega nadzornika za varstvo podatkov v zvezi s postopkom za obdelavo osebnih podatkov tretjih oseb, pridobljenih iz pritožb in v preiskavah, in priznava, da je bil nadzornik za varstvo podatkov zadovoljen s pregledom in izvajanjem priporočil;

26. ugotavlja tudi, da leta 2017 ni bilo primerov žvižgaštva; ugotavlja, da je bilo za vse zaposlene organizirano usposabljanje o žvižgaštvu; poziva varuha, naj zagotovi, da bodo vsi uslužbenci ustrezno obveščeni o svojih pravicah, na primer med postopki uvajanja novih uslužbencev; pozdravlja razmislek varuha človekovih pravic o tem, ali je potrebnega več proaktivnega dela na njeni strani v zvezi s pravili in politikami glede žvižgaštva, ki so sedaj vzpostavljene v institucijah, organih in agencijah Unije; poziva varuha človekovih pravic, naj še naprej daje zgled.

(1) Sklep Evropskega parlamenta 2008/587/ES, Euratom z dne 18. junija 2008 o spremembi Sklepa 94/262/ESPJ, ES, Euratom o pravilih in splošnih pogojih, ki urejajo opravljanje funkcije varuha človekovih pravic (UL L 189, 17.7.2008, str. 25).

(2) Glej predvsem Resolucijo Evropskega parlamenta z dne 12. februarja 2019 o osnutku uredbe Evropskega parlamenta o pravilih in splošnih pogojih, ki urejajo opravljanje nalog varuha človekovih pravic (Statut evropskega varuha človekovih pravic), in razveljavitvi Sklepa 94/262/ESPJ, ES, Euratom (Sprejeta besedila, P8_TA(2019)0080).